Diari Oficial de la Generalitat Valenciana


Sumari del DOGV 9980, del 11-11-2024 (2024/11070)

RESOLUCIÓ de 5 de novembre de 2024, per la qual es regula i es concedix una subvenció directa a la Universitat Politècnica de València per al funcionament de la Càtedra d’Infància i Adolescència en 2024.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9980

Data del DOGV
:   11-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11267

CVE
:   XHYV-J-2247-27888

Data del document
:   05-11-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Descriptors 

:   * ajuda pública
    * universitat
    * drets del xiquet

L’article 22 de la Llei 38/2003, de 17 de novembre, general de subvencions (d’ara en avant, Llei general de subvencions), establix en l’apartat 2.a la possibilitat de concedir, de manera directa, les subvencions previstes nominativament en els pressupostos generals de l’Estat, de les comunitats autònomes o de les entitats locals, en els termes recollits en els convenis i en la normativa reguladora d’estes subvencions.

L’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (en avant, Llei 1/2015), preveu la possibilitat que la concessió d’esta mena de subvencions es formalitze mitjançant una resolució de la persona titular del departament gestor del crèdit pressupostari al qual s’imputa l’ajuda, que té el caràcter de bases reguladores.

La Llei 8/2023, de 27 de desembre, de pressupostos de la Generalitat per a l’exercici 2024 (d’ara en avant, Llei de pressupostos de la Generalitat), inclou la línia de subvenció nominativa S0701, dins del programa pressupostari 313C00, la gestió del qual correspon a la Vicepresidència i Conselleria de Servicis Socials, Igualtat i Vivenda, i que té, com a beneficiari previst, la Universitat Politècnica de València, i com a finalitat, la promoció i el desenvolupament d’activitats d’investigació, de divulgació i transferència del coneixement sobre la infància i l’adolescència.

El Pla estratègic de subvencions de la Vicepresidència i Conselleria de Servicis Socials, Igualtat i Vivenda per al període 2024-2026, aprovat per la Resolució de 18 de juny de 2024, de la Vicepresidència Segona i Conselleria de Servicis Socials, preveu subvencionar la Càtedra d'Infància i Adolescència en els tres exercicis que comprén, amb càrrec al programa pressupostari 313C00, «Família, infància i adolescència». Esta subvenció contribuïx a impulsar accions formatives sobre l'aplicació dels drets de la infància i adolescència, que és un dels objectius estratègics als quals, d'acord amb el pla esmentat, responen les subvencions atorgades amb càrrec al programa pressupostari esmentat, mitjançant el foment de les activitats d'investigació, de divulgació i de transferència de coneixement sobre la infància i l'adolescència que es detallen en l'annex II.

Les càtedres d’empresa són l’instrument mitjançant el qual la Universitat Politècnica de València establix una àmplia i qualificada col·laboració amb empreses, fundacions o entitats per a desenrotllar, entre altres, objectius de formació, divulgació, transferència del coneixement i d’investigació. En concret, la Càtedra d’Infància i Adolescència té com a finalitat la promoció i el desenvolupament, des d’un enfocament interdisciplinari, d’activitats de formació i de divulgació i transferència del coneixement sobre la infància i l’adolescència, que faciliten:

a) A les persones professionals i estudiants universitàries, les habilitats i les competències per al seu exercici professional actual o futur, respectivament.

b) A les persones investigadores, el desenvolupament de línies d’investigació i projectes i, si és el cas, l’elaboració de tesis doctorals.

c) A les administracions públiques i els agents socials, la formació contínua del seu personal i l’assessorament.

d) A la societat en conjunt, la divulgació dels drets individuals i col·lectius reconeguts a la infància i l’adolescència i la sensibilització per a la seua promoció.

Els fins exposats responen a l’interés públic, en la mesura que contribuïxen a fer efectiu el dret de xiquets, xiquetes i adolescents a rebre una atenció de qualitat en els servicis públics, que els reconeix l’article 88 de la Llei 26/2018, de 21 de desembre, de drets i garanties de la infància i l’adolescència. En subvencionar la Càtedra d’Infància i Adolescència, la Generalitat complix l’obligació, que a este fi li imposa este precepte, d’impulsar la formació contínua i la millora de les competències de les persones professionals d’este àmbit, incloent-hi la sensibilització i la formació en drets de la infància i l’adolescència.

La subvenció atorgada mitjançant esta resolució no es troba dins del marc previst en l’article 107.1 del Tractat de Funcionament de la Unió Europea, atés que l’ajuda pública concedida, per la seua naturalesa, no suposa un avantatge econòmic, no falseja ni pot falsejar la competència ni els intercanvis comercials entre els estats membres. En conseqüència, està exclosa del règim de notificació d’ajudes públiques de la Comissió Europea, circumstància que s’ha comunicat a la direcció general competent en matèria de coordinació i control de les ajudes públiques concedides per la Generalitat, en el marc de la política de competència de la Unió Europea, d’acord amb el que preveu el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.

Per a l'atorgament de la subvenció, la Universitat Politècnica de València ha acreditat que complix els requisits per a obtindre la condició de beneficiària establits en l'article 13 de la Llei general de subvencions.

Per tot això, en virtut de les competències atribuïdes per l’article 3 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, en relació amb l’article 168.1.A de la Llei 1/2015,

RESOLC

*Primer*

Concedir a la Universitat Politècnica de València, amb NIF V4417517U, una subvenció de 30.000 € amb càrrec a la línia nominativa S0701, corresponent a l'aplicació pressupostària G22973879.313C00.44805 del vigent pressupost de gastos de la Generalitat, per al funcionament de la Càtedra d'Infància i Adolescència en 2024.

*Segon*

Establir les bases reguladores de la subvenció, que són les que figuren en l’annex I.

*Tercer*

Determinar que l’objectiu de la subvenció és l’execució en 2024, per part de la Càtedra d’Infància i Adolescència de la Universitat Politècnica de València, de les activitats d’investigació, de divulgació i transferència del coneixement sobre la infància i l’adolescència que es detallen en l’annex II.

Esta resolució esgota la via administrativa i, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, s’hi podrà interposar un recurs potestatiu de reposició davant del mateix òrgan que l’haja dictada, en el termini d’un mes a comptar de l’endemà de la notificació, o bé pot interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la notificació, de conformitat amb el que disposa l’article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puguen interposar-ne qualsevol altre que estimen pertinent.

València, 5 de novembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

ANNEX I

*Bases reguladores*

*Primera. Règim d’incompatibilitats*

La subvenció serà compatible amb qualsevol altra ajuda, ingrés o actiu per a la mateixa finalitat, procedent de qualsevol administració o ens públic o privat, nacional, de la Unió Europea o d’organismes internacionals, sempre que, en conjunt i amb l’atorgada mitjançant la present resolució, no supere el cost de l’activitat subvencionada. També serà compatible amb qualsevol aportació a la Càtedra d’Infància i Adolescència d’altres administracions públiques, empreses, fundacions o entitats amb vinculació empresarial, siga quina siga la seua quantia, que no es destine a realitzar les activitats subvencionades.

*Segona. Termini i mètodes de pagament*

1. A l’empara del que disposa l’article 44.1.e) de la Llei de pressupostos de la Generalitat, el pagament de la subvenció s’efectuarà de la manera següent:

a) El 65% del seu import es lliurarà anticipadament immediatament, després del procediment establit en la base següent.

b) El 35 % restant, després de l’aportació i la comprovació de la documentació justificativa de l’aplicació efectiva i correcta de l’import anticipat inicialment.

2. El pagament anticipat no requerirà l’aportació prèvia de garantia, ja que la Universitat Politècnica de València està exonerada de l’obligació per l’article 171.5 de la Llei 1/2015.

3. El pagament per la Generalitat s’efectuarà mitjançant transferència bancària en el compte que designe la Universitat Politècnica de València.

*Tercera. Procediment per al pagament anticipat de la subvenció*

1. Per a efectuar el pagament anticipat de la subvenció, una vegada notificada la present resolució, la Universitat Politècnica de València haurà de presentar:

a) Una declaració responsable de no ser deutora per resolució de procedència de reintegrament de subvencions ni estar incursa en cap de les situacions que impedixen el pagament anticipat de conformitat amb l’article 171.6 de la Llei 1/2015.

b) Un certificat d’estar al corrent de les obligacions tributàries amb la Hisenda de l’Estat i de la Generalitat. No obstant això, no serà necessari aportar estos certificats si estan en vigor els presentats per a acreditar este extrem per a obtindre la condició de beneficiari de la present subvenció, ni si s’atorga una autorització expressa per a verificar mitjançant la consulta de les plataformes d’intermediació de dades, signada electrònicament per la persona representant legal de l’entitat beneficiària.

c) En cas d’oposició al fet que l’òrgan concedent verifique d’ofici que està al corrent de les obligacions davant de la Seguretat Social, haurà d’aportar-se un escrit signat electrònicament per la persona representant legal de l’entitat beneficiària en què es faça constar esta i els motius, juntament amb el certificat acreditatiu d’esta condició.

2. Si el compte en què es percebrà l’import de la transferència ja està donat d’alta per a relacionar-se econòmicament amb l’Administració de la Generalitat, bastarà que en la instància amb què es presenta la documentació anterior es faça constar el seu codi IBAN. En cas contrari, prèviament haurà de donar-la d’alta mitjançant el tràmit automatitzat que regula l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

3. A més, per a tramitar adequadament la subvenció, es presentarà:

a) Un pressupost estimatiu del cost de cadascuna de les activitats subvencionades. Si per a alguna s’han sol·licitat o rebut subvencions, o hi ha una altra font prevista d’ingressos, es farà constar. El pressupost, descomptats els ingressos estimats, no podrà ser inferior, en conjunt, a l’import de la subvenció.

b) Les dades de contacte de les persones intervinents en la gestió de la subvenció.

*Quarta. Obligacions de la Universitat Politècnica de València*

1. A més de les obligacions previstes en l’article 14 de la Llei general de subvencions, la concessió d’esta subvenció comporta l’obligació de garantir la representació de la Generalitat en la Comissió de Seguiment de la Càtedra, a través del departament concedent.

2. Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, la Universitat Politècnica de València adquirix en eixa matèria, com a beneficiària d’esta subvenció, les obligacions següents:

a. Fer la publicitat adequada del caràcter públic del finançament de programes, activitats, inversions o actuacions de qualsevol tipus, que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

b. Subministrar a l’entitat concedent, després del requeriment previ, tota la informació que siga necessària per al compliment per esta de les obligacions previstes en la Llei de transparència, en el termini de 15 dies hàbils des del requeriment.

c. La disposició dels nous conjunts de dades que es generen per la formalització i el desenvolupament de les subvencions atorgades per l’Administració de la Generalitat, sempre que siga possible, com a conjunt de dades obertes.

3. En compliment del que es disposa en el Decret 18/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, s'establix com a compromís específic de caràcter social l'obligació d'adoptar les mesures necessàries per a garantir l'oficialitat de les dos llengües oficials de la Comunitat Valenciana en les activitats subvencionades.

*Quinta. Forma i termini de justificació*

1. El compliment de l’objectiu de la subvenció i l’aplicació dels fons percebuts es justificarà mitjançant un compte justificatiu simplificat, que, d’acord amb l’article 75 del Reglament de la Llei general de subvencions, aprovat pel Reial decret 887/2006, de 21 de juliol (d’ara en avant, Reglament LGS), tindrà caràcter de document amb validesa jurídica per a justificar la subvenció, i contindrà els documents següents:

a) Una memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. Esta memòria ha de detallar explícitament les despeses subvencionables que corresponen a cada activitat.

b) Una relació classificada dels gastos de l’activitat, amb la identificació de la persona creditora i del document, l’import, la data d’emissió i la data de pagament.

c) El detall d’altres ingressos o subvencions que hagen finançat l’activitat subvencionada, amb la indicació de l’import i la procedència.

2. La justificació de la subvenció s’efectuarà abans de l’1 de desembre de 2024, si bé les despeses que s’hagen produït amb posterioritat al 31 d’octubre de 2024, que en cap cas podran suposar més d’un 35 % de l’import total de la subvenció, podran justificar-se fins al 29 de desembre de 2024.

3. L’òrgan concedent de la subvenció podrà atorgar una ampliació del termini establit per a presentar la justificació, en els termes que preveu l’article 70 del Reglament LGS.

*Sexta. Gastos subvencionables*

1. Amb caràcter general, seran subvencionables els gastos generats entre l’1 de gener i el 29 de desembre de 2024, els dos inclusivament, que, de manera indubtable, responguen a la naturalesa de l’activitat subvencionada, resulten estrictament necessaris i complisquen la resta de requisits de l’article 31 de la Llei general de subvencions, sempre que s’hagen pagat efectivament abans de la finalització del període de justificació que corresponga segons l’apartat 2 del resolc anterior.

2. Entre altres, es poden subvencionar els gastos següents:

a) L'adquisició de material fungible

b) Les prestacions de servicis destinades a les activitats objecte de subvenció, per a la contractació dels quals haurà d’ajustar-se a les especificacions de l’article 29 de la Llei general de subvencions i la seua normativa de desplegament, de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives 2014/23/UE i 2014/24/UE, del Parlament Europeu i del Consell, de 26 de febrer de 2014. A este efecte, s’autoritza l’entitat beneficiària a subcontractar les activitats objecte de subvenció sense subjecció a un percentatge màxim.

c) Les dietes i els gastos de desplaçament generats per raó de les activitats objecte de subvenció, que, en el cas d’hostalatge, de restauració i d’indemnització per quilometratge seran subvencionables només fins als imports establits en el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 7/2023, de 27 de gener, del Consell, o la normativa que el substituïsca.

d) Els gastos de difusió de les activitats subvencionades.

e) La borsa d’ajuda a l’estudi d’estudiants que realitzen en la Càtedra les pràctiques que preveu el Reial decret 592/2014, d’11 de juliol, pel qual es regulen les pràctiques acadèmiques externes dels estudiants universitaris, a l’empara del que disposa l’article 2.1.a del Reglament per a la creació i el funcionament de càtedres i aules d’empresa de la Universitat Politècnica de València, i es desenvolupen de conformitat amb el Reglament de pràctiques en empreses i institucions de l’estudiantat de la Universitat Politècnica de València, aprovat en el Consell de Govern de data 28 de maig de 2015 i modificat pels acords de 19 de desembre de 2019 i de 3 de febrer de 2022.

f) Les retribucions i els gastos derivats de la relació laboral o de funció pública amb el personal propi la intervenció del qual resulte necessària per a realitzar l’activitat objecte de subvenció, si bé estos no podran superar el 30 % de l’import de la quantitat subvencionada, i tindran la consideració de gastos indirectes quan la seua dedicació no es limite exclusivament a esta activitat. En este cas, la documentació justificativa haurà d’incloure un informe adjunt en què es faça constar l’import de les nòmines i dels TC2 del període al qual correspon la subvenció, el cost per hores que estos suposen, i les hores de dedicades, de manera que l’import imputable a la subvenció es corresponga amb la dedicació. Els gastos de personal propi de la Universitat Politècnica de València hauran d’ajustar-se a les limitacions i les restriccions previstes en esta matèria, tant en la Llei de pressupostos de la Generalitat com en el Decret 174/2002, de 15 d’octubre, sobre règim i retribucions del personal docent investigador contractat laboral de les universitats públiques i sobre retribucions addicionals del professorat universitari.

3. Els gastos necessaris per a realitzar l’activitat, però que no puguen identificar-se com a directament atribuïbles a esta, podran imputar-se com a costos indirectes d’acord amb principis i normes de comptabilitat admesos generalment i, en tot cas, en la mesura que estos costos corresponguen al període en què efectivament es realitza l’activitat, de conformitat amb el que es disposa en l’article 31.9 de la Llei general de subvencions.

4. Tal com prescriu l’article 31 de la Llei general de subvencions, el cost d’adquisició dels gastos subvencionables haurà d’estar d’acord amb el valor de mercat. Si és el cas, l’òrgan gestor podrà fer la comprovació del valor del mercat amb els mitjans que assenyala l’article 170 de la Llei 1/2015.

5. No seran objecte de subvenció els gastos d’adquisició de béns inventariables, com ara equipament informàtic, mobiliari, equips d’impressió, o altres anàlogues, les produïdes amb motiu de procediments judicials i els impostos, excepte l’IVA que grave els lliuraments de béns o les prestacions de serveis derivades de l’activitat subvencionada, quan l’haja pagat efectivament l’entitat beneficiària i no siga susceptible de recuperació o compensació.

*Sèptima. Reintegrament i minoració de la subvenció*

1. Procedirà el reintegrament de la subvenció concedida o la seua minoració, amb reembossament de les quantitats percebudes i l'exigència dels interessos de demora des del moment del pagament de la subvenció, per incompliment de les obligacions i requisits que s'establixen en esta resolució, així com en els supòsits de causes de reintegrament o de pèrdua del dret al cobrament que establixen l'article 37 de la Llei general de subvencions i l'article 23 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.

2. No obstant això, si el compliment s’aproxima de manera significativa al compliment total i s’acredita en la memòria justificativa una actuació inequívocament tendent a la satisfacció dels compromisos, la quantitat a reintegrar serà únicament el cost que, per a les activitats no executades o no justificades, s’haja estimat en el pressupost presentat.

3. El procediment de reintegrament s’ajustarà a les previsions que conté l’article 172 de la Llei 1/2015, de 6 de febrer, d’hisenda pública, del sector públic instrumental i de subvencions.

4. La tramitació del procediment garantirà l’audiència preceptiva. Es podrà prescindir del tràmit d’audiència si l’entitat beneficiària renuncia a la subvenció i no figura en el procediment en la resolució ni es tenen compte altres fets ni altres al·legacions o proves que les presentades per la part interessada.

5. El termini màxim per a resoldre i notificar la resolució procedent serà de dotze mesos a comptar de la data de notificació de l’acord d’inici de l’expedient de declaració de pèrdua de dret o de minoració, per aplicació supletòria de l’article 42 de la Llei general de subvencions.

6. La resolució d'este procediment posarà fi a la via administrativa i contra esta es podrà interposar en el termini d'un mes, potestativament, un recurs de reposició segons els articles 123 i 124 de la Llei 39/2015, d'1 d'octubre del procediment administratiu comú de les administracions públiques, o un recurs contenciós administratiu, en el termini de dos mesos a comptar de l'endemà de la seua notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.

*Octava. Subcontractació de l’activitat subvencionada*

La Universitat Politècnica de València podrà subcontractar tota o part de l’activitat subvencionada, en les condicions establides en l’article 29 de la Llei general de subvencions i en l’article 68 del Reglament de la Llei 38/2003, de 17 de novembre, general de subvencions, aprovat pel Reial decret 887/2006.

*Novena. Tractament de dades personals*

1. L’execució de l’activitat subvencionable comporta el tractament de dades de caràcter personal, per la qual cosa són aplicables les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals. La responsabilitat del compliment de les obligacions derivades d’estes disposicions, i de la resta de normativa vigent en la matèria, correspondrà a la part que els tracte.

2. Quan, per a executar correctament les accions subvencionades o per a la justificació, la comprovació i el control de la subvenció, la Universitat Politècnica de València haja de cedir a la Generalitat dades personals de terceres persones, hauran d’adjuntar una declaració responsable d’haver-los facilitat prèviament la informació que s’indica en l’apartat següent i la resta que preveu l’article 14 del Reglament general de protecció de dades. Declara, així mateix, que, si el tractament o la cessió requerix autorització de la persona titular, l’ha obtinguda i que està disponible a petició de l’Administració en qualsevol moment.

3. Pel que fa al tractament per part de la Generalitat, la informació per al compliment del que disposa l’article 13 del Reglament general de protecció de dades és la següent:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda.

b) La finalitat per al tractament de dades personals serà la gestió de la concessió, la comprovació o el control de la subvenció per a la Càtedra d’Infància i Adolescència en 2024.

c) Les bases de legitimació general aplicables al tractament de dades seran les que regula l’article 6.1 c i e del Reglament general de protecció de dades (l’interés públic i l’obligació legal) en relació amb les normes específiques que regulen este procediment.

d) No es preveu la cessió de dades personals.

e) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada o que obren en poder de les administracions públiques.

f) Les dades es conservaran durant el temps necessari per a complir la finalitat per a la qual es van recaptar i per a determinar les possibles responsabilitats que es puguen derivar d’esta finalitat i del tractament de les dades i de conformitat amb la normativa d’arxius i documentació. No obstant això, podran conservar-se durant períodes més llargs, exclusivament amb finalitats d'arxiu en interés públic, d'investigació científica o històrica, o amb finalitats estadístiques, sense perjuí de l'aplicació de les mesures tècniques i organitzatives apropiades a fi de protegir els drets i llibertats de la persona interessada.

g) La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en este enllaç: <https://sede.gva.es/va/inicio/procedimientos?id_proc=19841>

h) Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades pot reclamar davant de la Delegació de Protecció de Dades de manera presencial o telemàtica, de conformitat amb el que es preveu en el següent enllaç: sede.gva.es/va/proc22094. Tot això, amb independència de la possibilitat de reclamar davant de l'Agència Espanyola de Protecció de Dades.

*Dècima. Pla de control*

D'acord amb el que es disposa en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions i en la Resolució de la Vicepresidència Segona i Conselleria de Serveis Socials, Igualtat i Habitatge, per la qual s'aprova el Pla de control aplicable a les subvencions atorgades amb càrrec a les dotacions pressupostàries de la Direcció General de Família, Infància i Adolescència i Repte Demogràfic en l'exercici 2024, la comprovació material de l'efectiva realització de l'activitat subvencionada es durà a terme en els termes següents:

1. El tipus de control que cal dur a terme ha de ser preferentment administratiu, basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que se li haja atorgat. Per a este fi, se supervisarà tota la documentació exigida en les bases reguladores i en la resolució de convocatòria, i es requerirà l’aportació de tots els documents complementaris que resulten necessaris per a comprovar, verificar i aclarir els aspectes que així ho exigisquen. A més, quan siga necessari, es duran a terme comprovacions *in situ*  de la realització de les activitats o es recaptarà la informació addicional que permeta determinar el grau efectiu d’execució del programa objecte de subvenció.

2. Dins del conjunt de sol·licituds presentades, se seleccionarà una mostra aleatòria, però prou representativa, de qualsevol document i altres elements acreditatius de la realització de l’activitat o les activitats programades. Addicionalment, de manera degudament motivada, s’aplicaran criteris dirigits a fer un mostreig específic per a comprovar aspectes tècnics, econòmics o administratius determinats que es consideren de rellevància especial.

3. El percentatge mínim de subvenció que cal controlar sobre el total concedit serà del 10 %.

*Onzena. Propietat intel·lectual*

La propietat intel·lectual de les obres derivades de les activitats d'este conveni s’atribuirà segons el que preveu el text refós de la Llei de propietat intel·lectual, aprovat pel Reial decret legislatiu 1/1996, de 12 d’abril. No obstant això, la Generalitat tindrà dret a obtindre una còpia o un exemplar de les obres en l’exercici de la seua funció de comprovació de l’activitat subvencionada.

ANNEX II

*Activitats objecte de subvenció*

|  |  |  |
| --- | --- | --- |
| I. CURSOS I SEMINARIS EN MATÈRIA D’INFÀNCIA I ADOLESCÈNCIA | | |
| *TIPUS D'ACTIVITAT* | *TÍTOL* | *CONTINGUT* |
| Seminari | Seminari de càtedres d'infància i adolescència a Espanya | Seminari, coorganitzat amb la Càtedra institucional d'Infància i Adolescència de la Universitat de La Laguna, que té com a objectiu debatre entre les Càtedres afins existents a Espanya el seu funcionament, accions i reptes, amb l'objectiu d'aconseguir una xarxa o federació entre totes elles |
| II. CONGRESSOS, JORNADES I TROBADES | | |
| *TIPUS D'ACTIVITAT* | *TÍTOL* | *CONTINGUT* |
| Congrés | Congrés Internacional. Estratègies de litigi i defensa dels drets de la infantesa i l'adolescència en els sistemes internacionals de drets humans: anàlisi a la llum de la seua aplicabilitat | L'objectiu principal del Congrés residix a incidir en les estratègies de litigació i defensa davant de sistemes internacionals de protecció de drets humans que brinden vies alternatives a les existents a escala nacional per a garantir la protecció efectiva dels drets dels xiquets, xiquetes i adolescents, com ara el Tribunal Europeu de Drets Humans; la Cort Interamericana de Drets; i les comunicacions individuals davant el Comité dels Drets del Xiquet de les Nacions Unides |
| Jornada | La pobresa infantil a Espanya, a debat | Jornada de la Xarxa d'Universitats per la Infància i l'Adolescència, organitzada per la Càtedra d'Infància i Adolescència, amb la col·laboració de l'Ajuntament de Torrevieja i l'Aula UNED d'esta ciutat. En esta jornada es reflexiona entorn de la xacra que representa per a la infància i adolescència la pobresa, comptant amb la participació de professors/as i investigadors/as universitaris, representants del tercer sector i de l'Administració |
| Jornada | L'educació inclusiva | Jornada de la Xarxa d'Universitats per la Infància i l'Adolescència, organitzada per la Càtedra d'Infància i Adolescència, amb la col·laboració de l'Ajuntament de Nules. En esta jornada s'exposaran els avanços i reptes de la inclusió educativa de tots els xiquets i xiquetes, comptant amb la participació de professors/as i investigadors/as universitaris, representants del tercer sector i de l'Administració |
| Jornada | II Jornades professionals d'infància i adolescència | Jornades formatives sobre la LOPIVI específiques per a professionals que treballen amb la infància i adolescència, que es duran a terme a la ciutat de Torrent |
| III. TALLERS I ACTIVITATS PER A XIQUETS, XIQUETES I ADOLESCENTS I LES SEUES FAMÍLIES | | |
| *TIPUS D'ACTIVITAT* | *TÍTOL* | *CONTINGUT* |
| Tallers | Cuinant amb ciència el futur | Tallers de cuina saludable amb xiquets i xiquetes en commemoració del Dia Nacional de la Nutrició, en els quals participen escolars de la Comunitat. El seu objectiu és conscienciar a xiquets i xiquetes de la importància d'una bona alimentació, especialment durant la infància i l'adolescència |
| Taller | Taller d'habilitats socials i autoestima per a infància | Taller d'habilitats socials i autoestima amb xiquets i xiquetes amb motiu de les Festes de Falles, celebrat en la carpa fallera de la Universitat Politècnica de València |
| Taller | Tallers en commemoració del Dia Internacional del Joc | Tallers de jocs amb xiquets i xiquetes en commemoració del Dia Internacional del Joc, realitzats en col·legi/s de València, així com els tallers de la III Edició del Dia del Joc en Família, als jardins del campus de la UPV. Amb estos tallers es reivindica el dret al joc dels xiquets i les xiquetes i la importància en el seu desenrotllament |
| Tallers | Tallers divulgatius sobre la LOPIVI en els CLIA | Tallers que tenen com a objectiu donar a conéixer la LOPIVI als seus protagonistes, els xiquets i les xiquetes. Tindran lloc en diferents consells locals d'infància de la Comunitat Valenciana |
| IV. ALTRES ESDEVENIMENTS EN MATÈRIA D'INFÀNCIA I ADOLESCÈNCIA | | |
| *TIPUS D'ACTIVITAT* | *TÍTOL* | *CONTINGUT* |
| Acte | Festa del Voluntariat 2024 | La Festa del Voluntariat complix la seua quarta edició i se celebrarà a Alacant, a l'Auditori Porta Ferrisa, comptant amb la participació de totes aquelles persones i entitats que dediquen el seu temps i esforç a la infància i adolescència. Esta festa pretén ser un reconeixement a la labor del voluntariat, amb testimoniatges i una xarrada de motivació |
| V. PRÀCTIQUES | | |
| *TIPUS D'ACTIVITAT* | *DURACIÓ* | *OBJECTE* |
| Pràctiques de Màster | 225 hores | Realització de pràctiques acadèmiques externes d'un estudiant de màster durant dos mesos, en matèries i activitats relacionades amb els drets de la infància i l'adolescència. El seu objectiu és aplicar i complementar els coneixements adquirits en la seua formació acadèmica, afavorint l'adquisició de competències que li preparen per a l'exercici d'activitats professionals, faciliten la seua ocupabilitat i fomenten la seua capacitat d'emprenedoria. D'acord amb el Reglament sobre pràctiques en empreses i Institucions de l'estudiantat de la UPV, es concedirà una borsa d'ajuda econòmica de 517,00 € mensuals, quantia a la qual se sumen les cotitzacions a la Seguretat Social |
| VI. PREMIS | | |
| *TIPUS D'ACTIVITAT* | *TÍTOL* | *OBJECTE* |
| Concessió d'un premi | XI Premi d'investigació sobre la infància i l'adolescència | Reconeixement, promoció i divulgació d'un treball de recerca realitzats per persones diplomades, llicenciades, graduades o doctores, relacionat amb la temàtica de la infància i l'adolescència. El premi comporta la publicació de l'obra |
| VII. PUBLICACIONS | | |
| *TIPUS D'ACTIVITAT* | *DESCRIPCIÓ* | |
| Publicació | Publicació de l'obra Infància, Adolescència i Sostenibilitat | |
| Publicació | Publicació d'Informe sobre l'accés a la universitat de les persones provinents dels sistemes de protecció a la infància | |
| Publicació | Publicació d'un llibre sobre la pobresa infantil a Espanya (títol per determinar) | |
| VIII. ALTRES ACTIVITATS | | |
| *ACTIVITATS* | *DESCRIPCIÓ* | |
| Activitats divulgatives en premsa sobre les matèries objecte de la Càtedra i les seues activitats | Difusió de l'activitat de la Càtedra a través d'un reportatge de premsa contractat | |
| Manteniment de la web de la Càtedra i la seua antecessora, l'Aula, així com de la Xarxa d'Universitats per la Infància i l'Adolescència | Domini i manteniment la web de la Càtedra i de la seua antecessora, l'Aula, així com de la Xarxa d'Universitats per la Infància i l'Adolescència, amb la finalitat de mantindre tota la informació i historial d'activitats desenrotllades | |
| Dinamització dels web i les xarxes socials de la Càtedra i de la Xarxa d'Universitats per la Infància i Adolescència | Gestionar una estratègia de contingut digital, de comunicació basada en xarxes socials, i redactar continguts en els canals digitals i webs de la Càtedra i la Xarxa d'Universitats per la Infància i l'Adolescència | |